સંબંધોને સોએ સો ટકા ક્યારેય કોઈ સમજી શકતું નથી. તેનું કારણ એ છે કે સંબંધો ક્યારેય સો ટકા હોતા જ નથી. એમાં વધઘટ થતી રહે છે. સંબંધને તો સો ટકાનો નિયમ પણ લાગુ પડતો નથી. ક્યારેક એ દોઢસો-બસો ટકા થઈ જાય છે. ક્યારેક અડધા થઈ જાય છે. ક્યારેક માઇનસમાં પણ ચાલ્યા જાય છે. સંબંધોનું ગણિત ન હોય. સંબંધમાં સ્નેહ જ હોય. આપણા ધબકારા ક્યારેય એકસરખી ગતિથી ચાલતા નથી. સંબંધોનું પણ એવું જ હોય છે. ક્યારેક કોઈ એકદમ નજીક હોય છે અને ક્યારેક બહુ જ દૂર ચાલ્યું જાય છે. દૂર હોય ત્યારે પણ ઘણા સંબંધો ક્ષિતિજની જેમ નજીક ભાસે છે. સંબંધો મૂડ, માનસિકતા, મહેચ્છા, સમય, સંજોગ, પરિસ્થિતિ મુજબ બદલતા રહે છે. ચડાવ-ઉતાર એ સંબંધોની ફિતરત છે.